|  |  |
| --- | --- |
| Saksframlegg til Styret for Sykehuset i Vestfold HF |  |
| Møtedato: 22.11.2023 |  |  |
|  | Saksnr: | 101/23 |
|  | Sakstype: | Orientering |
|  | Saksid: | 23/02028-2 |
|  |  |   |

Saksbehandler: Gro Elisabeth Aasland

Samarbeid STHF/SiV innen fysikalsk medisin og rehabilitering

Vedlegg:

samlerapport prosjekt fysmed\_rehab

**Hensikten med saken:**

Orientere styret om iverksatt arbeid knyttet til funksjonsfordeling mellom Telemark sykehus HF og Sykehuset i Vestfold HF innenfor fagområdet fysikalsk medisin og rehabilitering

Forslag til vedtak**:**

Styret tar saken til orientering.

Tønsberg, 13. november 2023

Stein Kinserdal

administrerende direktør

**Faktagrunnlag:**

Administrerende direktør ved henholdsvis Sykehuset i Telemark HF (STHF) og Sykehuset i Vestfold HF (SiV) ga i november 2022 i oppdrag å vurdere mulige samarbeidsområder innen fysikalsk medisin og rehabilitering i sykehusområdet. Dette ble organisert som et prosjekt *«Samarbeid i sykehusområdet Telemark/Vestfold innen fysikalsk medisin og rehabilitering»* der Administrerende direktør for begge foretak var prosjekteier. Det overordnete mandatet var å gjennomgå fagområdet fysikalsk medisin og spesialisert rehabilitering i sykehusområdet for å samordne og samorganisere det som er mulig*.*

Målet med prosjektet er:

* Likeverdig tilbud i sykehusområdet
* Optimalisere dagens tilbud
* Bedre utnyttelse av ressursene
* Forskningskapasitet
* Felles rehabiliteringsfaglig tyngdepunkt ved Kysthospitalet
* Sterk regional og nasjonal aktør

Prosjektet gir faglige og organisatoriske anbefalinger for hvordan Sykehuset i Vestfold HF og Telemark sykehus HF skal samarbeide rundt fagområdet fysikalsk medisin og rehabilitering.

Det er i begge foretakenes utviklingsplaner beskrevet en satsing innen fagområdene fysikalsk medisin og rehabilitering. Utgangspunktet for å sette i gang prosjektet på daværende tidspunkt var at STHF mangler legespesialister for å opprettholde sitt tilbud ved fysikalsk medisinsk poliklinikk, i tillegg har STHF behov for bistand fra SiV for å bli godkjent utdanningsinstitusjon innen legespesialiteten fysikalsk medisin og rehabilitering.

Fagområdet har sin plass ved begge foretak, i SiV som en egen klinikk, i STHF som en avdeling i medisinsk klinikk. Begge foretak har anerkjente fagmiljøer, med delvis sammenfallende, delvis kompletterende spesialområder. Det har også vært en lang tradisjon for samarbeid mellom foretakene inne fagområdet. Det er relativt korte geografiske avstander mellom de to foretakene, og Kysthospitalet (SiV) som nå har svært mye av rehabiliteringsaktiviteten i SiV, ligger plassert midt mellom de to foretakene og er derfor sentralt plassert i sykehusområdet.

Styret i Helse Sør-Øst har i oktober 2023 vedtatt Fagplan for fysikalsk medisin og rehabilitering. Planen peker ut viktige innsatsområder innen fagfeltet fremover. Rehabilitering i tidlig fase, når pasienten er innlagt på akuttsykehuset, er et av de viktige områdene. STHF har hatt et slikt tilbud siden 2012. SiV etablerte senger for tidligrehabilitering i 2022 etter mønster fra STHF. Dette tilbudet og andre aktiviteter som er tett knyttet opp mot samarbeid med andre fagområder på akuttsykehuset må hvert av foretakene også i fremtiden ha.

Fagplanen beskriver også en satsing på polikliniske utredninger og reduksjon av døgnrehabilitering i senfase. Dette er i samsvar med anbefalingene i dette prosjektet.

Helsepersonellkommisjonen har lagt fram sin rapport som tydeliggjør behov for framover å se på:

* mest mulig likt pasienttilbud uavhengig av bosted
* mest mulig optimal drift
* best mulig utnyttelse av alle typer ressurser
* rekruttere og beholde fagfolk

Det å samle ressurser og kompetanse vil være et viktig grep i rekrutteringsarbeidet, samtidig som det er med på å styrke sykehusområdet som en viktig aktør innen fagfeltet regionalt og nasjonalt.

Prosess: Prosjektet ble organisert med en styringsgruppe bestående av representant fra tillitsvalgte, brukerrepresentant og de to aktuelle klinikksjefer. Prosjektgruppe bestod av de aktuelle avdelingslederne i tillegg til bruker og tillitsvalgt. Det var bred involvering fra fagmiljøene på foretakene, og prosjektet arbeidet i ulike arbeidsgrupper med samordning/samorganisering på fire fagområder; fysikalsk medisinsk poliklinikk, helse og arbeid poliklinikk, tilbud til overvekts pasienter og døgnrehabilitering. Det ble laget en samlerapport med konklusjonene fra prosjektet.

Det ble lagt til grunn at ved endringer skal i utgangspunktet vanlig gjestepasientfinansiering gjelde.

Fysikalsk medisinsk poliklinikk: Aktiviteten er knyttet opp mot utredning og behandling av muskel/skjelettplager og langvarig smerte. I utgangspunktet har STHF en poliklinikk i Porsgrunn, SiV har sin poliklinikk på Kysthospitalet. Rapporten anbefaler at denne aktiviteten samorganiseres ved Kysthospitalet og at poliklinikken i Porsgrunn opphører. På grunn av ressursmangel på legespesialister ved STHF er overføringen av pasienter igangsatt. Det gjenstår fortsatt å avklare noen administrative rutiner knyttet til vurdering av henvisninger samt samarbeid med ortopedene ved STHF mht felleskonsultasjoner.

Helse og arbeid poliklinikk:Helse Sør-Øst har i OBD lagt til grunn at alle foretak/sykehusområder skal ha en Helse –og arbeid poliklinikk med tett samarbeid med NAV. Poliklinikken skal ivareta pasienter med lettere psykiske plager og muskel/skjelettproblematikk. STHF har lagt hele driften i somatikken og har sin poliklinikk i Porsgrunn, SiV har sin poliklinikk i Tønsberg (på Vear), der det er en samlokalisering men ikke samorganisering med KPA (klinikk psykisk helse og avhengighet). Begge poliklinikkene har bemerket seg i fagfeltet med stor forskningsaktivitet og et innovativt samarbeid med NAV. Arbeidsgruppen anbefaler en samorganisering av poliklinikkene til en felles seksjon med to lokasjoner (Tønsberg og Porsgrunn). Det anbefales også en felles organisering av tilbudet ved SiV, slik det er gjort i STHF, med felles organisering av det somatiske og det psykiatriske tilbudet.

Tilbud til overvekts pasienter: Sørge-for-ansvaret i sykehusområdet er at foretakene skal utrede årsak til overvekt og å foreslå behandlingsforløp for pasienten.Totalt sett har sykehusområdet et stort tilbud til denne pasientgruppen, spesielt når det gjelder behandling/rehabilitering. Ved SiV skjer utredning og behandling i Tønsberg, rehabilitering på Kysthospitalet. Ved STHF er det et døgn – og poliklinisk behandlingstilbud på Nordagutu. STHF har behov for å få på plass et utredningstilbud, det anbefales i rapporten at STHF fortsetter sitt polikliniske behandlingstilbud primært på Nordagutu eller Notodden. Det polikliniske rehabiliteringstilbudet på Kysthospitalet kan også benyttes av pasienter fra Telemark.

Døgnrehabilitering: Det er 35 senger med døgnrehabilitering på Kysthospitalet og 28 senger på Nordagutu. På Nordagutu er det gruppetilbud til pasienter med sykelig overvekt, hjerteproblemer og kroniske nevrologiske sykdommer.

Med bakgrunn i kartleggingen av de aktuelle tilbudene, gjennomgang av relevante nasjonale føringer og krav, diskusjon med påfølgende vurdering av alternative løsninger og konsekvens er det konkludert med at døgntilbudet ved Nordagutu/STHF bør legges ned. En faglig gjennomgang av døgntilbudet konkluderer med at det ikke tilfredsstiller kravene til døgnbasert drift. Gruppa konkludere også med at det er tilstrekkelig med døgnplasser til spesialisert somatisk rehabilitering i sykehusområdet på Kysthospitalet. I arbeidsgruppa har det vært dissens på dette. Lokale representanter fra Nordagutu har ønsket å ruste opp Nordagutu slik at det tilfredsstiller nasjonale krav til døgnbehandling

**Vurderinger:**

Samlerapport for «*samarbeid i sykehusområdet Telemark/Vestfold innen fysikalsk medisin og rehabilitering»* ble ferdigstilt i juni 2023. På grunn av ressursmangel på legespesialister i Telemark startet STHF å overføre pasienter fra våren 2023 og fortsatt utover høsten 2023. Det antydes fra STHF en overtagelse av alle pasienter til fysikalsk medisinsk poliklinikk på Kysthospitalet fra januar 2024. Forslagene i rapporten som gjelder de tre andre fagområdene er foreløpig ikke iverksatt da administrerende direktør ved STHF ønsket å bruke noe tid på prosessen.

Det er imidlertid et ønske fra fagmiljøet på begge foretak om å få avklart videre rigg for samarbeid/samorganisering. Rutiner rundt henvisninger, samarbeid mot andre fagområder og finansiering bør konkluderes. Samlerapporten er en faglig rapport, og anbefaler gode og fremtidsrettete tjenester for befolkningen vår innen fysikalsk medisin og rehabilitering. Samtidig vil det også gi viktige effekter rundt rekruttering, spesialisering og effektivisering.